**II daļa. Vispārīgie noteikumi**

**AS “VIRŠI-A” DEGVIELAS KARŠU LĪGUMS**

**1. Vispārīgie noteikumi**

1.1. AS "VIRŠI-A" piedāvā šādas degvielas kartes:   
AS "VIRŠI-A" debetkarte un AS "VIRŠI-A" kredītkarte, turpmāk – Karte, darījumu autorizācijai un preču un/vai pakalpojumu, turpmāk – Preces, saņemšanai AS “VIRŠI-A” un/vai tās sadarbības partneru degvielas uzpildes stacijās Latvijā un/vai ārzemēs. Sadarbības partneru degvielas uzpildes staciju saraksts pieejams AS “VIRŠI-A” interneta vietnē: www.virsi.lv .

1.2. Klientam pērkot Preces no AS "VIRŠI-A", tiek piemērota mazumtirdzniecības cena, t. i. – konkrētas dienas konkrētas degvielas uzpildes stacijas Preču pārdošanas cena, kura katru dienu var mainīties un atšķirties dažādās degvielas uzpildes stacijās. Ja Klients ir veicis Preču iegādes darījumu, uzskatāms, ka Klients ir piekritis konkrētā brīža Preču mazumtirdzniecības cenai. Preces cenai var tikt piemērota atlaide, ja Puses par tādu vienojušās.

1.3. Dokuments, kas apliecina Preces saņemšanu, ir elektroniskais kases sistēmas čeks.

1.4. Preču pirkuma maksa rēķinā tiek noteikta saskaņā ar AS "VIRŠI-A" noteikto Preces cenu tās pirkšanas laikā un vietā. Preces cenai var tikt piemērota atlaide, ja Puses par tādu vienojušās.

1.5. Katram Klientam tiek piešķirts Klienta numurs.

1.6. Karte tiek izsniegta, pamatojoties uz Klienta pareizi aizpildītu AS "VIRŠI-A" degvielas kartes līgumu, turpmāk - Līgums, kurš tiek parakstīts ar Pušu drošu elektronisko parakstu un nosūtīts uz e-pastu info@virsi.lv vai parakstīts un iesniegts AS “VIRŠI-A” pilnvarotai personai. Nepilnīgi aizpildīta Līguma forma ir spēkā neesoša.

1.7. Katrai Kartei tiek piešķirts PIN kods, kas garantē Kartes aizsardzību. PIN kods ir konfidenciāla informācija, kuru Klients nedrīkst izpaust trešajām personām. Ja trešā persona lieto Karti un zina PIN kodu, uzskatāms, ka Klients šo kodu ir izpaudis trešajām personām, līdz ar to Klients uzņemas atbildību par visiem darījumiem, kas veikti ar Karti, un apmaksā AS "VIRŠI-A" rēķinu par šiem darījumiem pilnā apmērā.

1.8. Klients ir pilnā apmērā atbildīgs par visām ar Karti veiktajām darbībām un apmaksā visus pirkumus, kuri veikti ar šo Karti. Karte ir AS "VIRŠI-A" īpašums, kura pēc AS "VIRŠI-A" pieprasījuma ir nekavējoties jāatdod. AS "VIRŠI-A" nav atbildīga par darījumiem, kas veikti ar Karti.

1.9. Klients kā Kartes turētājs var nodot Karti trešajām personām - Karšu lietotājiem. Klients apņemas iepazīstināt karšu lietotājus ar Karšu lietošanas noteikumiem.

1.10. Ja Karte pazaudēta, bojāta vai nozagta, par to nekavējoties jāziņo AS "VIRŠI-A" Klientu servisam pa tālruni + 371 80700070 vai rakstot uz AS "VIRŠI-A" e-pasta adresi info@virsi.lv, norādot pilnu Kartes numuru. Klientam ir jāatlīdzina AS "VIRŠI-A" visi veiktie pirkumi, kas tika veikti, izmantojot Karti līdz Kartes darbības bloķēšanai.

**2. Vispārīgie maksājumu noteikumi**

2.1. Klients Preces iegādei izmanto Karti un AS "VIRŠI-A" izraksta Klientam norēķinu attaisnojuma dokumentu – rēķinu, turpmāk - Rēķins, kurā norādīta informācija par Klienta konkrētā laika periodā iegādāto Preci.

2.2. Puses savstarpēji vienojas, ka visi saskaņā ar šo Līgumu izrakstītie Rēķini tiek nosūtīti pa e- pastu uz Līgumā norādīto Klienta e-pasta adresi. Puses uzskatīs, ka visus AS "VIRŠI-A" izsūtītos Rēķinus Klients ir saņēmis ne vēlāk kā 3. (trešajā) darba dienā no to izsūtīšanas dienas uz Klienta norādīto e-pasta adresi. Rēķins ir derīgs un atzīstams par norēķinu attaisnojuma dokumentu bez AS "VIRŠI-A" un Klienta zīmoga nospieduma, un amatpersonas paraksta.

2.3. Preču pirkuma kopējā summa tiek noteikta Rēķinos, kuri tiek uzskatīti par Līguma neatņemamu sastāvdaļu.

2.4. Rakstiskas pretenzijas par norēķiniem iesniedzamas ne vēlāk kā 5 (piecu) darba dienu laikā pēc Rēķina saņemšanas. Pretenzijas tiek izskatītas 15 (piecpadsmit) dienu laikā no to saņemšanas dienas.

2.5. Par Precēm Klients apņemas samaksāt AS "VIRŠI-A" ar pārskaitījumu līdz Rēķinā noteiktajam apmaksas datumam. Gadījumā, ja Rēķinā nav norādīts Rēķina apmaksas termiņš, tad par Precēm Klients apņemas samaksāt AS "VIRŠI-A" ar pārskaitījumu 10 (desmit) darba dienu laikā no Rēķina saņemšanas dienas. Prece tiek uzskatīta par apmaksātu dienā, kad nauda ir ienākusi AS "VIRŠI-A" norēķinu kontā.

2.6. Par AS "VIRŠI-A" izrakstītā Rēķina apmaksas termiņa neievērošanu Klientam ir pienākums maksāt   
AS "VIRŠI-A" nokavējuma procentus par maksājumu kavējumu 0,15% no neapmaksātās vai daļēji apmaksātās Rēķina summas par katru nokavēto maksājuma dienu (turpmāk – Nokavējuma procenti). Nokavējuma procentu samaksa neatbrīvo Klientu no saistību izpildes.

2.7. Līguma ietvaros Klienta veiktos maksājumus AS "VIRŠI-A" vispirms novirza Nokavējuma procentu samaksai, pēc tam sedz pamatparāda summu, vispirms sedzot tos rēķinus, kuru samaksas termiņš iestājies agrāk, pēc tam sedz izdevumus, kas radušies saistībā ar parāda piedziņu.

**3. Debetkaršu izmantošanas papildnoteikumi**

3.1. Klients, pamatojoties uz šo Līgumu, ieskaita   
AS "VIRŠI-A" norēķinu kontā, naudas summu (ne mazāk kā € 1 (viens euro) apmērā), kuras apmērā ar Karti vēlas iepirkties AS "VIRŠI-A" degvielas uzpildes stacijās, maksājuma uzdevumā norādot šādu informāciju: “Kartes papildināšana”. AS "VIRŠI-A" ir tiesības neapkalpot Klientu, ja AS "VIRŠI-A" norēķinu kontā ir palikusi mazāka summa nekā € 1 (viens euro). AS “VIRŠI-A” norēķinu kontu numuri ir publicēti AS “VIRŠI-A” interneta vietnē: www.virsi.lv.

3.2. Klientam tiesības izmantot debetkarti sākas ar brīdi, kad attiecīgie izmantojamie naudas līdzekļi ir saņemti AS "VIRŠI-A" norēķinu kontā.

3.3. Par ar Karti veiktajiem pirkumiem AS "VIRŠI-A" sagatavo Klientam Rēķinu saskaņā ar Līguma 2.nodaļas noteikumiem.

**4.** **Kredītkaršu izmantošanas papildnoteikumi**

4.1. Ja Klients Preces iegādei izmanto AS "VIRŠI-A" izsniegto kredītkarti, tad AS "VIRŠI-A" izraksta Klientam norēķinu attaisnojuma dokumentu - Rēķinu, kurā norādīta informācija par Klienta konkrētā laika periodā, saskaņā ar kases čekiem, iegādāto Preci. Rēķins tiek izrakstīts un nosūtīts Klientam saskaņā ar šī Līguma 2.nodaļas noteikumiem.

4.2. AS "VIRŠI-A" ir tiesīga jebkurā brīdī bez iepriekšēja brīdinājuma neizsniegt un/vai nepārdot Klientam Preces, ja Klients nav norēķinājies par jau iepriekš pārdotajām Precēm, saskaņā ar Līguma 2. un 4. nodaļas noteikumiem, līdz pilnīgai nokavējuma procentu un/vai pārdoto Preču apmaksai. Šādā gadījumā Klientam, kurš pērk Preces AS "VIRŠI-A" degvielas uzpildes stacijās, izmantojot AS "VIRŠI-A" Kartes, visas izsniegtās Kartes tiek bloķētas bez iepriekšēja brīdinājuma un Preces netiek izsniegtas.

**5. Pušu tiesības un pienākumi**

5.1. AS "VIRŠI-A" apņemas pārdot Preces un sniegt pakalpojumus Klientam atbilstoši šī Līguma noteikumiem.

5.2. Klients apņemas pieņemt Preces un samaksāt par tām saskaņā ar šī Līguma noteikumiem.

5.3. AS "VIRŠI-A" garantē naftas produktu kvalitāti atbilstoši izsniegtajam sertifikātam. Strīdus gadījumā par naftas produktu kvalitāti atlasīto paraugu laboratorisko pārbaudi pēc Pušu savstarpējas vienošanās veic no Pusēm neatkarīga laboratorija, piemērojot Latvijas Republikā spēkā esošās naftas produktu pārbaudes metodes. Šāda veida laboratorijas pārbaudes rezultāti ir galīgi un ir saistoši abām Pusēm.

5.4. Gadījumā, ja Klients kavē Rēķina apmaksas termiņu, tad AS "VIRŠI-A" ir tiesīgs bez iepriekšēja paziņojuma nodot informāciju par Klienta parādsaistībām pieejamajos parādnieku/debitoru reģistros un/vai nodot Rēķina parāda piedziņu inkaso/parādu piedziņas kompānijām.

5.5. AS "VIRŠI-A" vienpusēji var grozīt Rēķinu samaksas veikšanas kārtību: no priekšapmaksas uz pēcapmaksu un otrādi, t.sk. ņemot vērā Klienta darbības ilgumu, kredītvēsturi, maksājumu disciplīnu, finansiālo un tiesisko stāvokli, u.c. būtiskus apstākļus un pieejamo informāciju par Klientu.

**6. Citi noteikumi**

6.1. Puses tiek atbrīvotas no atbildības par daļēju vai pilnīgu saistību neizpildi, ja neizpilde notikusi pēc Līguma noslēgšanas nepārvarama spēka vai ārkārtēju apstākļu ietekmes rezultātā, kurus attiecīgā Puse nevarēja ne paredzēt, ne novērst, ne ietekmēt. Šādi apstākļi ir stihiskas nelaimes, dabas katastrofas, kara darbība, blokāde. Par augstākminēto apstākļu iestāšanos Puse, kura atsaucas uz iepriekšminētajiem apstākļiem, rakstiski brīdina otru Pusi 10 (desmit) dienu laikā no šādu apstākļu iestāšanās brīža.

6.2. Fizisko personu dati tiek apstrādāti atbilstoši   
AS “VIRŠI-A” privātuma paziņojumam, kurš ir pieejams   
tīmekļa vietnē https://www.virsi.lv/lv/par-mums/dokumenti, lai nodrošinātu Līguma saistību izpildi un Pušu interešu aizsardzību.

6.3. Ja Klients nokavē Rēķina samaksu, AS “VIRŠI-A” ir tiesības pieprasīt Klientam samaksāt parāda atgūšanas izmaksas (ieskaitot, bet neaprobežojoties ar paziņojuma par parādu nosūtīšanu).

6.4. Ja Klients ir kavējis Rēķinu samaksu, AS "VIRŠl-A" ir tiesības pieprasīt un Klientam ir pienākums iesniegt finanšu informāciju (tajā skaitā, bet ne tikai operatīvo bilanci, gada pārskatus u.c. dokumentus).

6.5. Puses vienojas savstarpējā sadarbībā izmantot   
AS "VIRŠI-A" klientu apkalpošanas sistēmu “VIRŠI INFO”, kura ir pieejama AS “VIRŠI-A” mājaslapā www.virsi.lv.

6.6. Līgums stājas spēkā brīdī, kad Karte ir izsniegta Klientam. Šis ir beztermiņa Līgums. Jebkurai no pusēm ir tiesības lauzt Līgumu, iesniedzot otrai pusei rakstveida paziņojumu 15 (piecpadsmit) dienas pirms Līguma darbības izbeigšanas datuma. Ja ierosinātājs ir Klients, tad Līgums tiek izbeigts pēc tam, kad Klients ir atdevis tam izsniegtās   
AS “VIRŠI-A” Kartes un ir izpildījis visas maksājumu saistības pret AS “VIRŠI-A” saskaņā ar šo Līgumu.

6.7. AS “VIRŠI-A” ir tiesības veikt izmaiņas AS “VIRŠI-A” degvielas kartes līguma juridiskām personām noteikumos, publicējot jaunos Līguma noteikumus savā interneta vietnē www.virsi.lv vismaz 30 (trīsdesmit) dienas pirms tam, kad minētās izmaiņas stājas spēkā. Ja Klients noraida izmaiņas, Klients informē par to AS “VIRŠI-A” līdz brīdim, kad tās stājas spēkā. Ja Klients, nepaziņojot par izmaiņu noraidīšanu, turpina lietot Karti (-es) uzskatāms, ka Klients ir pieņēmis Līguma izmaiņas. Ja Klients noraida minētās izmaiņas, AS “VIRŠI-A” ir tiesības vienpusēji lauzt Līgumu.

6.8. Ja Līgums tiek parakstīts elektroniski, tad par Līguma abpusējas parakstīšanas datumu tiek uzskatīts pēdējā parakstītā laika zīmoga datums.

6.9. Risinot jautājumus, kas nav atrunāti šajā Līgumā, Puses vadīsies pēc Latvijas Republikas likumiem.

6.10. Jebkurš strīds, domstarpība vai prasība, kas izriet no Līguma, kas skar to vai tā pārkāpšanu, izbeigšanu vai spēkā neesamību, tiek risināts sarunu ceļā. Ja radušos strīdus nav iespējams atrisināt sarunu ceļā, strīds tiks galīgi izšķirts Latvijas Republikas tiesā.

6.11. AS “VIRŠI-A” un Klients ar saviem parakstiem apliecina, ka ir iepazinušies ar visiem Līguma nosacījumiem, atzīst tos par savstarpēji izdevīgiem, taisnīgiem un pamatotiem.

6.12. Līgums ir sagatavots divos identiskos eksemplāros, viens eksemplārs Klientam, viens AS "VIRŠI-A". Abiem Līguma eksemplāriem ir vienāds juridisks spēks.

|  |  |  |  |
| --- | --- | --- | --- |
| **AS “VIRŠI-A”** | | **Klients** | |
| Vārds, uzvārds | Lūdzu, aizpildiet | Vārds, uzvārds | Lūdzu, aizpildiet |
| Amats | Lūdzu, aizpildiet | Amats | Lūdzu, aizpildiet |
| Paraksts |  | Paraksts |  |
| Datums | Lūdzu, aizpildiet | Datums | Lūdzu, aizpildiet |